NACRT
OBRAZLOŽENJE

Programom socijalne skrbi Općine Vojnić za 2027. godinu utvrđuju se oblici pomoći i potpore stanovnicima koji se nalaze u nepovoljnim socijalnim i materijalnim okolnostima, kao i aktivnosti usmjerene na poboljšanje kvalitete života obitelji, djece, starijih osoba i osoba s invaliditetom.
Cilj Programa je osigurati socijalnu sigurnost najugroženijih kategorija stanovništva, ublažiti posljedice siromaštva i socijalne isključenosti te pružiti potporu obiteljima u podmirivanju osnovnih životnih potreba. Posebna pozornost usmjerena je na pomoć obiteljima s djecom, poticanje demografske obnove, brigu o starijim i nemoćnim osobama te stvaranje povoljnijih uvjeta za život mladih obitelji.
U Proračunu Općine Vojnić za 2027. godinu planirana su sredstva za sljedeće aktivnosti:
1. A100001 – Pomoć socijalno ugroženim kategorijama stanovništva
Sredstva su namijenjena pružanju različitih oblika pomoći socijalno ugroženim pojedincima i obiteljima s područja Općine Vojnić. Obuhvaćaju jednokratne novčane pomoći i pomoći u naravi, potpore osobama s invaliditetom, sufinanciranje troškova prijevoza učenika srednjih škola, naknade za novorođenu djecu, nabavu prigodnih darova za djecu te druge oblike pomoći kojima se nastoji olakšati svakodnevni život korisnika.
U okviru ove aktivnosti planirana su i sredstva za program Kućnog čuvanja djece, kojim se želi pružiti potpora roditeljima čija djeca nisu ostvarila pravo na upis u Dječji vrtić Vojnić, odnosno omogućiti alternativni oblik skrbi i čuvanja djece u skladu s uvjetima programa.
2. A100002 – Socijalna skrb – zakonska osnova
Sredstva su namijenjena ostvarivanju zakonskog prava na naknadu za troškove stanovanja korisnicima zajamčene minimalne naknade koji ispunjavaju uvjete propisane Zakonom o socijalnoj skrbi. Pomoć obuhvaća troškove stanovanja, uključujući troškove ogrjeva, a ostvaruje se sukladno zakonskim odredbama i važećoj Odluci o socijalnoj skrbi Općine Vojnić.
3. A100001 – Zaželi za Općinu Vojnić – zapošljavanje žena
Programom se osiguravaju sredstva za aktivnosti usmjerene na pružanje pomoći i podrške starijim i nemoćnim osobama u njihovim kućanstvima. Cilj je omogućiti korisnicima kvalitetniju svakodnevnu skrb, pomoć u obavljanju osnovnih životnih aktivnosti i povećanje socijalne uključenosti, uz istodobno poticanje zapošljavanja žena i jačanje njihove ekonomske neovisnosti.
4. A100001 – Program mjera za poticanje rješavanja stambenog pitanja
Programom se planiraju sredstva za poticanje rješavanja stambenog pitanja mladih obitelji s područja Općine Vojnić. Cilj mjere je olakšati mladim obiteljima stjecanje odnosno rješavanje vlastitog stambenog prostora, potaknuti ostanak mladih na području Općine te pridonijeti demografskom razvoju i revitalizaciji lokalne zajednice.
Potpore će se dodjeljivati sukladno uvjetima i kriterijima utvrđenima odgovarajućim programom i odlukama Općine Vojnić.
Za provedbu Programa socijalne skrbi u Proračunu Općine Vojnić za 2027. godinu planirana su sredstva za navedene aktivnosti iz općih prihoda i primitaka te pomoći iz državnog proračuna i drugih izvora financiranja.
Provedbom ovog Programa Općina Vojnić nastavlja razvijati sustav socijalne potpore svojim stanovnicima, vodeći računa o potrebama najranjivijih skupina, zaštiti obitelji i djece, skrbi o starijim osobama te stvaranju boljih životnih uvjeta za sve stanovnike Općine.

PROGRAM
SOCIJALNE SKRBI U OPĆINI VOJNIĆ
ZA 2027. GODINU


I .OPĆE ODREDBE 
Članak 1.
Socijalnim Programom Općine Vojnić (u daljnjem tekstu: Program) utvrđuju se prava korisnika na oblike pomoći iz djelatnosti socijalne skrbi koju osigurava Općina Vojnić. 
Sredstva za osiguravanje prava na oblike pomoći propisanih ovim Programom i Zakonom o socijalnoj skrbi, osiguravaju se u Proračunu Općine Vojnić za 2027. godinu. 

Članak 2.
Poslove vezane uz ostvarivanje prava iz područja socijalne skrbi propisanih ovim Programom, uključujući zaprimanje i obradu zahtjeva korisnika, provjeru ispunjavanja uvjeta te pripremu prijedloga za ostvarivanje pojedinih oblika pomoći, obavlja Jedinstveni upravni odjel Općine Vojnić.

Ovim Programom uređuje se socijalni program sa procjenom troškova i izvorima financiranja kako slijedi:

	Aktivnost broj
	Naziv aktivnosti 
	Plan 2027.

	Socijalna skrb – općinski program
	183.950,00

	A100001
	Pomoć socijalno ugroženim kategorijama stanovništva 
	108.950,00

	
	Pomoć obiteljima i kućanstvima – socijalni program
	10.000,00

	
	Pomoć osobama sa invaliditetom 
	1.450,00

	
	Sufinanciranje cijene prijevoza
	28.000,00

	
	Porodiljne naknade i oprema za novorođenčad 
	12.000,00

	
	Ostale naknade iz proračuna u naravi – dječji darovi 
	5.500,00

	
	Ostale naknade iz proračuna u novcu
	4.000,00

	
	Kućno čuvanje djece
	40.000,00

	Izvor
	Opći prihodi i primici 
	

	A100002
	Socijalna skrb - zakonska osnova 
	75.000,00

	
	Pomoć za troškove stanovanja (uključuje troškove ogrijeva)
	75.000,00

	Izvor
	Pomoći iz Državnog proračuna – ostalo 
	

	Zaželi za Općinu Vojnić – zapošljavanje žena
	10.140,00

	A100001
	Briga o starijim i nemoćnim osobama
	10.140,00

	
	Plaće za zaposlene
	4.000,00

	
	Doprinosi za obvezno zdravstveno osiguranje
	500,00

	
	Reprezentacija
	0,00

	
	Materijal za higijenske potrebe i njegu
	0,00

	
	Ostale intelektualne usluge
	5.000,00

	
	Ostale usluge promidžbe i informiranja
	0,00

	
	Ostali nenavedeni rashodi za zaposlene
	500,00

	
	Naknade za prijevoz na posao i s posla
	0,00

	
	Naknada za korištenje privatnog automobila u službene svrhe
	140,00

	Izvor
	Pomoći iz državnog proračuna - ostalo
	

	Program mjera za poticanje rješavanja stambenog pitanja
	3.630,00

	A100001
	Rješavanje stambenog pitanja mladih obitelji
	3.630,00

	
	Ostale naknade iz proračuna u novcu
	3.630,00

	Izvor
	Pomoći iz državnog proračuna - ostalo
	

	
	SVEUKUPNO
	183.950,00




II. KORISNICI SOCIJALNE SKRBI 

Članak 3.
Korisnici socijalne skrbi su: 
- samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, primitkom od imovine, od obveznika uzdržavanja ili na drugi način 
- dijete bez roditelja ili bez odgovarajuće roditeljske skrbi, mlađa punoljetna osoba, dijete žrtva obiteljskog, vršnjačkog ili drugog nasilja, dijete žrtva trgovanja ljudima, dijete sa teškoćama u razvoju, dijete i mlađa punoljetna osoba s problemima u ponašanju, dijete bez pratnje koje se zatekne izvan mjesta svog prebivališta bez nadzora roditelja ili druge odrasle osobe koja je odgovorna skrbiti o njemu, te dijete strani državljanin koji se zatekne na teritoriju Republike Hrvatske bez nadzora roditelja ili druge odrasle osobe koja je odgovorna skrbiti o njemu 
- trudnica ili roditelj s djetetom do godine dana života bez obiteljske podrške i odgovarajućih uvjeta za život 
- obitelj kojoj je zbog poremećenih odnosa ili drugih nepovoljnih okolnosti potrebna stručna pomoć ili druga podrška 
- odrasla osoba s invaliditetom koja nije u mogućnosti udovoljiti osnovnim životnim potrebama 
- odrasla osoba žrtva obiteljskog ili drugog nasilja, te žrtva trgovanja ljudima 
- osoba koja zbog starosti ili nemoći ne može samostalno skrbiti o osnovnim životnim potrebama 
- osoba ovisna o alkoholu, drogama, kockanju i drugim oblicima ovisnosti 
- beskućnik. 

Članak 4.
Prava iz socijalne skrbi utvrđena ovim Programom osiguravaju se hrvatskim državljanima pod uvjetom da imaju prebivalište na području općine Vojnić. 

Članak 5.
Prava iz socijalne skrbi utvrđena ovim Programom ne mogu se ostvariti na teret Općine ukoliko je Zakonom ili drugim propisom određeno da se ta prava ostvaruju prvenstveno na teret Republike Hrvatske te drugih pravnih i fizičkih osoba. 
Osoba koja nije obuhvaćena stavkom 1. ovog članka može privremeno ostvariti prava 
socijalne skrbi pod uvjetima propisanim ovim Programom ukoliko to zahtijevaju životne okolnosti u kojima se osoba našla. 

Članak 6.
Broj korisnika odnosno prava utvrđen ovim Programom mogu se ograničiti sukladno ostvarenju sredstava proračuna Općine. 


III. KRITERIJI ZA OSTVARIVANJE PRAVA IZ SOCIJALNE SKRBI 

Članak 7.
Prava iz socijalne skrbi utvrđena člankom 12. ovog Programa može ostvariti samac ili kućanstvo ako ispunjava jedan od ovih kriterija: 
a) socijalni kriterij,
b) kriterij prihoda,
c) poseban kriterij.
Za pojedina prava iz ovog Programa mogu se propisati dodatni uvjeti ili mora biti ispunjeno više uvjeta istovremeno (kumulativno). 

Članak 8.
Korisnik ispunjava socijalni kriterij ako temeljem članka 26. do 40. Zakona ostvaruje pravo na zajamčenu minimalnu naknadu. 

Članak 9.
Korisnik ispunjava kriterij prihoda ako prosječni mjesečni prihod samca ili članova kućanstva u posljednja tri mjeseca prije podnošenja zahtjeva ili pokretanja postupka po službenoj dužnosti ne prelazi visinu sredstava zajamčene minimalne naknade (podaci koje vodi Zavod za socijalnu skrb).
U ukupna primanja kućanstva ulaze svi prihodi ostvareni u posljednja 3 mjeseca prije podnošenja zahtjeva, uključujući i prihode ostvarene od imovine i drugih prihoda kućanstva osim prihoda sukladno čl.30 Zakona o socijalnoj skrbi koji se ne uračunavaju. 

Članak 10.
Korisnik ispunjava poseban kriterij ako ne ispunjava uvjete propisane ovim Programom, a za kojeg općinski načelnik utvrdi da se nalazi u iznimno teškim materijalnim i socijalnim uvjetima kao i obitelj čiji je član dijete s invaliditetom za vrijeme redovnog školovanja djeteta najkasnije do 29-te godine života.


IV. OBLICI POMOĆI 

Članak 11.
U okviru ovog Programa utvrđeni su sljedeći oblici pomoći: 

1.  Naknada za troškove stanovanja
Naknada za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
Pravo na naknadu za troškove stanovanja može ostvariti samac ili kućanstvo pod uvjetima propisanim Zakonom, ako plaćanje troškova stanovanja ne ostvaruje po drugoj osnovi.
Troškovi stanovanja odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.
Naknadu za troškove stanovanja Općina će priznati mjesečno u visini od najviše 30% iznosa zajamčene minimalne naknade priznate samcu, odnosno kućanstvu utvrđene Zakonom.
Naknada za troškove stanovanja priznaje se u utvrđenim stvarnim troškovima stanovanja ukoliko su oni manji od 30% iznosa zajamčene minimalne naknade.
Općina naknadu za troškove stanovanja priznaje sukladno Odluci o socijalnoj skrbi Općine Vojnić („Službeni glasnik Općine Vojnić“ broj 17/22).

2.  Novčana naknada za opremu novorođenog djeteta
Pravo na naknadu za opremu novorođenog djeteta mogu ostvariti roditelji novorođenog djeteta podnošenjem zahtjeva, uz uvjet da jedan od roditelja i novorođeno dijete imaju prebivalište na području Općine.
Način ostvarenja prava na novčanu naknadu za opremu novorođenog djeteta definirano je Odlukom o socijalnoj skrbi Općine Vojnić („Službeni glasnik Općine Vojnić“ broj 17/22).

Jednokratni iznos novčane naknade iznosi 500,00 eura i ostvaruje se na temelju podnesenog zahtjeva u  Jedinstveni upravi odjel Općine Vojnić u roku jedne godine od rođenja djeteta.

3. Naknada za djecu sa posebnim potrebama
Pravo na ovaj vid naknade ostvaruju djeca s posebnim potrebama, a prema popisu Zavoda.
Općina Vojnić jednom godišnje po popisu centra djeci sa posebnim potrebama sa prebivalištem na području Općine.

Jednokratni iznos novčane naknade iznosi 60,00 eura po djetetu, a ostvaruje se na temelju popisa Zavoda i Odluke općinskog načelnika sukladno raspoloživim proračunskim sredstvima. 

4.  Jednokratna novčana pomoć
Jednokratna novčana pomoć je poseban oblik pomoći samcu ili kućanstvu koji zbog podmirenja izvanrednih troškova nastalih uslijed trenutnih životnih okolnosti na koje ne mogu utjecati (bolesti ili smrti člana obitelji, prirodne nepogode, nabave osnovnih predmeta u kućanstvu, nužne odjeće ili obuće ako se ne može nabaviti putem humanitarnih organizacija, školovanja djeteta i slično) nisu u mogućnosti podmiriti osnovne životne potrebe ako ne postoji mogućnost da se nabava nužnih predmeta u kućanstvu i odjeće i obuće osigura u suradnji s humanitarnim organizacijama. 
Način ostvarenja prava na jednokratnu novčanu pomoć definirano je Odlukom o socijalnoj skrbi Općine Vojnić („Službeni glasnik Općine Vojnić“ broj 17/22).
Jednokratna naknada priznaje se kao pravo na novčanu pomoć ili pravo na naknadu u naravi.
Jednokratna novčana pomoć se doznačava na račun podnositelja zahtjeva ili preko blagajne Općine.
Jednokratna naknada u naravi odobrava se u slučajevima kada se utvrdi da je to povoljnije za korisnika ili postoji osnovana pretpostavka da korisnik naknadu neće koristiti namjenski. 
Osnovica za isplatu jednokratne novčane pomoći iznosi 160,00 eura, osim ako zbog utvrđenih loših uvjeta općinski načelnik ne da naputak Povjerenstvu za ostvarivanje prava iz socijalne skrbi na viši iznos.

Uvjet prihoda ispunjava korisnik s prihodom: 
· samac do 332,00 eur mjesečno (do 40% osnovice)
· dvočlana obitelj do 664,00 eur mjesečno (do 60% osnovice)
· tročlana obitelj do 929,00 eura mjesečno (do 70% osnovice)
· četveročlana obitelj do 1.128,00 eura mjesečno. (do 80% osnovice)

Ako obitelj ima više od 4 člana cenzus prihoda se za svakog člana povećava za 40,00 eura i ostvaruju od 80% do 100% osnovice). Prihod iz stavka 1. ovog članka utvrđuje se temeljem potvrde Porezne uprave o visini primanja za sve punoljetne članove zajedničkog  kućanstva u zadnja tri mjeseca prije podnošenja zahtjeva.
Povjerenstvo za ostvarivanje prava iz socijalne skrbi na temelju dostavljenih zahtjeva odlučuje o iznosu jednokratne novčane pomoći na temelju dostavljenih zahtjeva.

5.  Financiranje pogrebnih troškova osobama koje nema tko sahraniti
Za umrle osobe koje su živjele same, a imale su prebivalište na području Općine i nemaju članova uže obitelji (roditelji, supružnik, djeca), a nemaju niti drugih osoba koje bi ih bile dužne uzdržavati te za umrle osobe nepoznatog prebivališta, Općina će podmiriti osnovne troškove pogrebne opreme i usluge ukopa temeljem ispostavljenog računa.
Ukoliko umrle osobe nemaju rodbinu, odnosno ako su nepoznati, odsutni ili nesposobni upravljati imovinom, a nemaju zakonskog zastupnika, Općina ima pravo ispitati da li umrli ima imovinu te poduzeti mjeru radi osiguranja ostavine umrlog.
U tom smislu, može podnijeti stvarno i mjesno nadležnom sudu privremenu mjeru zabrane raspolaganja nad nekretninama umrloga do provedbe ostavinskog postupka te se u istom pojaviti kao zainteresirana stranka kako bi nadoknadio pogrebni trošak iz ostavine umrlog.

6. Sufinanciranje troškova prijevoza za učenike srednjih škola
Općina sufinancira prijevoz učenika, razliku prijevoza, prema Odluci o kriterijima i načinu financiranja troškova javnog prijevoza redovitih učenika srednjih škola za tekuću školsku godinu koju godišnje prije početka školske godine donosi Vlada Republike Hrvatske.
Općina Vojnić sklapa narudžbenicu/ugovor sa prijevoznikom i na taj način regulira sva prava i obveze.

7. Nabava dječjih darova za blagdan Sv. Nikole
Nabava dječjih darova ostvaruje se kroz kupnju prigodnih darova za obilježavanje dana Svetog Nikole. Pravo na darove iz prethodnog stavka imaju djeca s područja općine Vojnić zaključno s polaznicima osmog  razreda osnovne škole. 
Provođenje aktivnosti iz stavka 1. ovog članka ostvaruje se temeljem odluke Općinskog načelnika. Sredstva namijenjena u Proračunu za 2027. godinu iznose 5.500,00 eura.

8.  Sufinanciranje usluge smještaja djece u predškolskim institucijama izvan Općine Vojnić
Sufinanciranje cijene smještaja i dnevnog boravka roditelji tj. skrbnici djece ostvaruju temeljem Odluke o sufinanciranju cijene smještaja i dnevnog boravka djece u vrtiću i ostalim predškolskim institucijama koje vode brigu i skrb o djeci rane i predškolske dobi s područja Općine koja nisu ostvarila pravo upisa u predškolske programe Dječjeg vrtića Vojnić mjesečno u iznosu do 199,00 eura temeljem sklopljenog Ugovora sa roditeljem.

9.  Sufinanciranje usluge čuvanja djece provoditi će se kroz program - Kućno čuvanje djece kroz koji se želi roditeljima djece koja nemaju mjesto za boravak u DV Vojnić, omogućiti  putem drugih čuvanje djece u razdoblju kada rada roditelja (npr. bake i djedovi). Planirani iznos ove aktivnosti je 40.000,00 eura, koje će se dodjeljivati sukladno prijavama potencijalnih korisnika.

Članak 12.
Uz zahtjev za ostvarivanje prava podnositelj zahtjeva dužan je priložiti rješenje ili uvjerenje Zavoda za socijalnu skrb Karlovac da je korisnik zajamčene minimalne naknade. 

Članak 13.
Pravo na naknadu za troškove stanovanja korisnik ostvaruje za tekući mjesec u kojem je podnio zahtjev s kompletnom dokumentacijom, pa sve do kraja tekuće godine, odnosno do prestanka prava uslijed neispunjavanja uvjeta za ostvarivanje pojedinog oblika pomoći.

Članak 14.
Revizija utvrđenog prava na pojedine oblike socijalne skrbi provodi se najmanje jednom godišnje po službenoj dužnosti ili na zahtjev stranke tijekom realizacije ovog Programa u tekućoj godini. 

Članak 15.
Upravni odjel donijet će rješenje o prestanku prava na naknadu za troškove stanovanja ako su se prilike korisnika znatno promijenile i povoljnije su nego što bi ih korisnik mogao osigurati sredstvima zajamčene minimalne naknade.

Članak 16.
Pravo na pomoć za stanovanje korisniku prestaje:
- rješenjem Zavoda za socijalnu skrb kojim je utvrđen prestanak prava zajamčenu minimalnu naknadu 
- ako je korisnik dao netočne podatke o svojim prihodima i imovinskom stanju, te prihodima i imovinskom stanju članova svoje obitelji 
- u drugim slučajevima kada je korisniku na drugi način osigurano zadovoljavanje osnovnih životnih potreba 
Ukoliko se korisnik pomoći za stanovanje privremeno nalazi u pritvoru ili na izdržavanju kazne zatvora dio troškova stanovanja Općina će podmirivati u paušalnom iznosu. 


V. PRIJELAZNE I ZAVRŠNE ODREDBE 

Članak 18.
Za provedbu ovog Programa koristit će se podaci Hrvatski zavod za socijalni rad, Područni ured Karlovac, Ispostava Vojnić, te po potrebi i drugih institucija. 
Članak 19.
Ovaj Program stupa na snagu osmog dana od dana objave u „Službenom glasniku Općine Vojnić“, a primjenjuje se  od 01. siječnja 2027. godine.

